«Ищхъэрэ» автовокзалыщIэр къызэIуахащ
Ухуэныгъэ
Налшык дэлъэдапIэм щаухуа автовокзалыр иджырей мардэм изагъэу, «Туризмым щIыналъэм зыщегъэужьын» федеральнэ программэм хыхьэу ящIащ. Ар шыщхьэуIум и 14-м къызэIуахащ.
Лэжьыгъэр и кIэм нэсыху зэрекIуэкIым и нэIэ тригъэтащ КъБР-м и Iэтащхьэ КIуэкIуэ Казбек.
ЩIыуэ гектариплIым нэблагъэ зиIэ автовокзалым хэтынущ автобусхэм ущежьэ пэшышхуэ, анэхэмрэ сабийхэмрэ къахузэрагъэпэща, медицинэ хуэIухуэщIэм ипэшхэр, полицэм хухэха IуэхущIапIэ.
Вокзалым къытехьэну цIыхухэм я Iуэхур нэхъ тынш ящIын папщIэ, къалэм цIыху къыщызешэкI транспортыр автовокзалым кIуэуэ ящIащ. IэщIагъэлIхэм зэрыжаIэмкIэ, мы автовокзалым и фIыгъэкIэ нэхъ мащIэ хъунущ автомашинэу минищым нэблагъэ щызекIуэ къалэ уэрамхэм щызэтрихьэхэр.
УЭРКЪ Жыраслъэн.
